DAMIR KAJIN: “Agrokor je stvorio HDZ, ali ga je 2000. razgranala koalicija SDP-a i HSLS-a. U Vladu je tad došlo 20-ak menadžera iz Agrokora. Pokrili su HNB, Ministarstvo financija, Carinu, Ministarstvo poljoprivrede…”





Bivši saborski zastupnik iz Buzeta govorio je i o utjecaju afere Agrokor na Istru te otkrio tko je u Pazinu zviždao hrvatskoj Predsjednici: “To je bila organizirana sačekuša u kojoj je sudjelovalo 15-ak žena iz ‘Društva Josip Broz Tito’… Došli su autobusom iz Rijeke i imali profesionalnu narikušu koja je upute dobivala mobitelom!”

Kajin smatra da se vrh IDS-a “samo skriva iza ideoloških floskula kako bi prikrili najveći kriminal u Hrvatskoj”. Iznio je i ozbiljne optužbe na račun Županijskog državnog odvjetništva koje, prema njegovim tvrdnjama, zataškava malverzacije lokalnih moćnika.

“Pokrili su sve medije u Istri i zato sam morao putovati po nevremenu da bih mogao reći istinu u Bujici,” izjavio je Kajin i dodao: “Cijela Hrvatska priča o Belju, a nitko ne spominje Agrolagunu…”. Bivši saborski zastupnik govorio je o ulozi bivših IDS -ovih ministara u slučaju Agrokor, povezanosti nekadašnjeg ministra turizma Veljka Ostojića s Todorićem, ali i kreditima HBOR-a koje je Agrokor dobivao kada je Nadzorni odbor kontrolirao SDP-ov Gordan Maras…

VEZE IDS-a I TODORIĆA

“Kod Todorića je bio zaposlen bivši IDS-ov ministar turizma Veljko Ostojić koji je bio šef ‘turističke divizije’, ali i veliki broj drugih istarskih dužnosnika, počevši od Jakovčića koji je bio njegov savjetnik i radio biznis s Agrokorom, do šefa Miletićevog kabineta Bernarda Zenzerovića koji je također radio u Agrokoru… Da nije izglasan lex Agrokor dogodio bi se bankrot države.

Agrokor je stvorio HDZ, ali ga je 2000. razgranala koalicija SDP-a i HSLS-a. Preko HSLS-a je u Vladu došlo 20-ak menadžera iz Agrokora. Pokrili su HNB, Ministarstvo financija, Carinu, Ministarstvo poljoprivrede…“, rekao je Kajin i dodao da je Agrokor u Istru došao nekoliko godina kasnije, nakon preuzimanja Agrolagune iz Poreča.

“Ona je u posjedu 1.300 hektara najboljeg poljoprivrednog zemljišta u Istri – od Tara odnosno Novigrada, preko Poreča do Vrsara. To je najvrijednije što Istra ima! Samo 30 dana prije kraha Agrokora, Agrolaguna je prenesena u 51-postotnom iznosu na odgovarajuća osiguravajuća društva – Agram, Euroherc, Jadransko…

Ne znam jesu li ta društva bliska SDP-u i jesu li financirala njihove kampanje, no možda se i zbog toga ljude bliske SDP-u ne zove pred istražno povjerenstvo! Isto se pokušalo učiniti s Beljem, ali netko je sve zaustavio u roku od 30 minuta! I sada još svi pričaju o Belju, a o Agrolaguni svi šute, zbog poznate medijske censure u Istri,“ kategorično je ustvrdio Kajin.

DOK JE SDP BIO NA VLASTI, HBOR JE AGROKORU ODOBRIO 340 MILIJUNA KUNA, A GORDAN MARAS SADA SJEDI U ISTRAŽNOM POVJERENSTVU!

Voditelja je zanimalo vjeruje li njegov gost Povjerenstvu u kojem sjede osobe poput Gordana Marasa, koje bi trebale istraživati same sebe…

“Agrokor je ukupno dobio oko 900 milijuna zajmova od HBOR-a, a Maras je bio na čelu Nadzornog odbora od 2012. do 2016. godine kada je prema Agrokoru otišlo oko 340 milijuna kuna! Decidirano znam da je u periodu dok su u Vladi sjedili ministri iz IDS-a Agrokoru otišlo 140 milijuna kuna, ali ne za projekte u Istri! Više nego čudno je da je Veljko Ostojić bio razriješen funkcije ministra u nedjelju, a već sljedećeg tjedna prešao je u Agrokor! IDS je postala stranka krupnog kapitala, a izbori se u Istri dobivaju tako što gradovi, županije i komunalna poduzeća isplaćuju oko 11 tisuća plaća, dok je u Istri samo pet tisuća plaća koje isplaćuje država!“

Istri i Istrijanima vraća se i ostaje 92 posto njihovog novca, rekao je Kajin i dodao da usporedba s Katalonijom ne stoji! “Određene oblike autonomije i onako smo ostvarili statutom Istarske županije, regulirajući položaje manjina, a price o nekakvoj samostalnosti su glupost.”

Priča o autonomiji, odnosno samoupravi, je legitimna, ali treba točno apsotrofirati što se traži, dodao je Kajin, a voditelj emisije je pitao nije li u kontradikciji priča o istarskom antifašizmu i pripojenju Hrvatskoj jedne strane i zahtijevi za odcjepljenje po uzoru na Kataloniju, s druge…

“Često pojedinci apostrofiraju određena pitanja poput referenduma u trenutku kada imaju saznanja da bi se DORH mogao trgnuti i pozabaviti lokalnim kriminalom! Da ima više antifašističkog svjetonazora, ne bi 50 vodećih ljudi IDS-a bilo teže od dva ili tri milijuna eura, a ulaskom u politiku nisu imali ništa! Ne može se uspoređivati Istra s Katalonijom, ona je staro europsko kraljevstvo koje je prije nekoliko stoljeća izgubila neovisnost. Uvjeravam vas da u Kataloniji ima više onih koji su za jedinstvenu Španjolsku, ali separatisti su glasniji!“

ZVIŽDUCI PREDSJEDNICI BILI SU ORGANIZIRANI!

Što se tiče zvižduka Predsjednici Kolindi Grabar – Kitarović na obilježavanju Dana Istarske županije u Pazinu, ponovio je da je to bila “organizirana, klasična sačekuša”…

“To je bilo primitivno i prizemno, iako je ona političarka i na takve stvari mora biti spremna. Prvi sam napisao da to ne bi bio nikakav problem da se nije zviždalo i Crkvi i onome što je značila u Istri između 1918. i 1947., odnosno ’54. godine, a znači i danas. Crkva se ni sa čime u tom periodu nije ogriješila o istarski narod. Njena uloga u ratnim danima bila je neprocjenjiva,“ rekao je Kajin koji je donio knjigu don Bože Milanovića s originalnom posvetom.

Nastavio je o zvižducima u Pazinu…

“Ispod galerijese provuklo 15-ak žena, a njihovi muževi zviždači bili su u masi. Tražio se povod da se zviždi Predsjednici koja je imala benevolentan govor, niti je smrdio niti je mirisao, čak bih rekao da je bio dodvornički prema lokalnoj vlasti… Zviždali su pojedinci kojima je Crkva jednako NDH i ustaštvo, a to nije istina! Moguće da su to žene oficira JNA i KOS-ovaca, ali to je epizoda o kojoj će se morati povesti računa.

Kada je za moje vrijeme Tuđman dolazio u Istru, nikome nije palo na pamet zviždati! A ovi što su sada zviždali došli su iz Rijeke, autobusom koji je organiziralo Društvo ‘Josip Broz Tito’. Bilo je tu i profesionalnih narikuša, koje su upute dobivale mobitelom…“

ULOGA CRKVE U OSLOBAĐANJU ISTRE JE NEPROCJENJIVA!

Među 20-ak potpisnika Pazinskih odluka 1943. godine bila su i trojica svećenika, dodao je Kajin – vlč. Josip Štifanić iz Sovinjaka kraj Buzeta, Zvonko Brumnić iz Tinjana i riječko-senjski nadbiskup Josip Pavlišić. Spomenuo je i pozitivnu ulogu talijanskog svećenstva, koje je od nacista stradavalo kao i hrvatsko – zbog širenja vjere. Kao istaknute primjere naveo je blaženog Bonifacija i don Miru Bulešića kojeg su komunisti zaklali 1947. jer nisu uspjeli spriječiti krizmu koju je dijelio.

Na dodatni upit je li moguće da je u njegovom ubojstvu sudjelovala i baba visokog dužnosnika IDS-a, Kajin je kazao: “S tim ne želim špekulirati, pogotovo bacati šizmu na ljude koji su rođeni 45 godina nakon tog događaja. To je zločin i tragedija za cjelokupnu Istru i to je neoprostivo!“

Na dodatni Bujančev upit jesu li za zločine odgovorni i četnici iz Bosne koji su se planski naselili u Istru, a prije toga prešli u redove Titovih partizana, gost Bujice odgovorio je da je Istra nakon rata bila prazna i da ju je u egzodusu u dva navrata, ’47. i ’57., napustilo oko 150 tisuća ljudi…

“Bilo je to razdoblje postrevolucionarnog primitivizma. Istru su napustili svi talijanski svećenici, a ostali su hrvatski i slovenski. Narodi ostaju, ideologije se mijenjaju i ovakvi zvižduci u Pazinu vjerojatno se neće ponavljati, jer bi to bio nastavak sramoćenja Istre,“ odgovorio je Kajin.

ISTRA JE ŠPILJA RAZBOJNIČKA, GORE JE DANAS NEGO ’71!

Kajin je progovorio i o ‘platonskoj ljubavi’ bivšeg premijera Ive Sanadera i tadašnjeg šefa IDS-a Ivana Jakovčića.

“Bivši šef DORH-a u Istri Vlatko Nuić bio je jedini koji je imao nekakav autoritet. Rekao mi je 2014. da je netko iz vrha IDS-a obilazio kancelarije županijskih sudaca i nudio im njegovo mjesto… Maknuli su ga jer je pokrenuo nekoliko postupaka protiv dužnosnika Županije i IDS-a. Tako imamo novu ekipu državnih odvjetnika koji se nakon nekoliko godina rada u DORH-u obogaćuju kao privatni advokati zastupanjem općina i gradova. Na taj ih se način stavlja pod kontrolu i nagrađuje za zataškavanje kriminala.“

Gost Bujice otkrio je i kako je Jakovčić svojedobno dobio 6 i po’ hektara poljoprivrednog zemljišta, za što je, kako tvrdi, platio 2,2 kune po kvadratu, dakle „u protuvrijednosti jedne cigarete“, a DORH mu je, kako je rekao, dao dopuštenje za takav potez, unatoč Zakonu o zabrani prodaje poljoprivrednog zemljišta koji je bio na snazi: “Rekao sam im – dečki, pa nismo dobili izbore u Istri da provodimo treću privatizaciju istarskih dobara!“

Još je jednom podsjetio na slučaj Marije Kapetanke, kojoj su u Rommelovoj ofenzivi ’43 nacisti ubili oca, majku, tri brata te dvije sestre od koje je jedna bila trudna i živa zapaljena: “Htjela je riješiti egzistenciju vlastite obitelji prodajom zemljišta koje joj je vraćeno denacionalizacijom. Pronašla je investitora – brata bivšeg izraelskog premijera Simona Peresa, no sve je minirao IDS! Ako su se njega drznuli reketariti za 600 tisuća eura za urbanizaciju zemljišta, možete misliti kako prolaze drugi! Iza te afere stoji strukura Grada Rovinja, dakle IDS! Novac su htjeli primiti samo na način da se Peres ‘isprsi’, jer sve druge transakcije ostavljaju trag! On je samo rekao – doviđenja i izraelski investitori nikada se više nisu vratili u Istru.“

Sam Kajin je zbog izgovorenih riječi već zaradio nekoliko tužbi.

“Istarska politika tuži vas za sve za što smatraju da je sramoćenje, gore je danas 2017. godine nego što je bilo 1971. u Hrvatskoj! Postali smo špilja razbojnička! Tuže vas za svaku izgovorenu riječ, točnije i za ono što je napisao novinar i što često niste sami rekli. Neće vas tužiti za klevetu ili uvredu, nego za sramoćenje, nabijajući vam ogromne parničke troškove, suci onda često izriču astronomske kazne, a uvjeravam vas da je dužničko ropstvo gore od zatvora ’71. godine,“ rekao je Kajin bez dlake na jeziku.

Tužio ga je i nekadašnji talijanski ministar za kulturu i turizam u Berlusconijevoj Vladi, Giancarlo Galan – i to iz kućnog pritvora u kojem je proveo pune tri godine! Damir Kajin tako je postao jedini Hrvat kojeg je tužio neki talijanski ministar.

“Talijanskim vlastima morao je zbog korupcije vratiti 2,8 milijuna eura, ali bitnije je da je on bio dobitnik najvišeg istarskog priznanja 2012. godine, a predlagač je bio ondašnji župan, zajedno s poglavarstvom! Sanader je od Tirola dobio Zlatnog orla i čim su tamošnji vijećnici saznali za postupke koji se vode protiv njega – tražili su da ga vrati. Ja sam usporedio slučaj i rekao da je nagrada Galanu sramoćenje Istre, no umjesto da netko tuži ekipu koja ga je nagradila, on sada tuži mene!“

MP/foto:Screenshot